

**โครงการเสริมสร้างความเป็นพลเมืองในระบอบประชาธิปไตย ตามวิถีรัฐธรรมนูญ   
กิจกรรมการเสริมสร้างความเป็นพลเมืองในระบอบประชาธิปไตย ณ ภาคตะวันออก  
วันพฤหัสบดีที่ ๓ ธันวาคม ๒๕๕๘ ณ โรงแรมโกลเด้น ซิตี้ ระยอง อ.เมือง จังหวัดระยอง**

สำนักงานเลขาธิการสภาผู้แทนราษฎร โดยกลุ่มงานเผยแพร่ประชาธิปไตยและกิจกรรมสภาผู้แทนราษฎร สำนักประชาสัมพันธ์ จะจัดโครงการเสริมสร้างความเป็นพลเมือง ในระบอบประชาธิปไตย ตามวิถีรัฐธรรมนูญ โดยมีวัตถุประสงค์เพื่อให้กลุ่มเป้าหมายได้ต่อยอดและยกระดับกลไกการขับเคลื่อนพลเมืองในประเทศไทยให้เกิดผลอย่างเป็นรูปธรรมตามปณิธานที่ได้วางไว้ และได้เข้ามามีส่วนร่วมกับสถาบันนิติบัญญัติในการพัฒนาประชาธิปไตยอย่างยั่งยืน ตลอดจนเพื่อให้กลุ่มเป้าหมายได้ตระหนักถึงความสำคัญของการเป็นพลเมืองไทย และพร้อมเข้าสู่การเป็นพลเมืองอาเซียนต่อไป โดยมี นายประวิช ตั้งใจมั่น ผู้อำนวยการสำนักประชาสัมพันธ์ เป็นผู้กล่าวชี้แจงวัตถุประสงค์โครงการฯ และมีคณะกรรมการความเป็นพลเมืองในระบอบประชาธิปไตยตามวิถีรัฐธรรมนูญได้ให้เข้าร่วมในพิธีเปิดงานด้วย ซึ่งมีกลุ่มเป้าหมายเป็นผู้นำชุมชนในจังหวัดระยอง ที่ได้เข้าร่วมกิจกรรมการเสริมสร้างความเป็นพลเมืองในระบอบประชาธิปไตย ณ ภาคตะวันออก ประจำปี ๒๕๕๘ จำนวน ๕๐ คน จากนั้นจะมีการบรรยายเรื่อง “บทบาทของผู้นำชุมชนกับ  
การขับเคลื่อนความเป็นพลเมืองในประเทศไทย” โดย นายดำรงชัย พุ่มสงวน พัฒนาการจังหวัดระยอง นอกจากนี้ ยังมีกิจกรรมเพื่อส่งเสริมการมีส่วนร่วมและพัฒนาเครือข่ายผู้นำ   
เช่น ให้ทุกคนได้แสดงความคิดเห็นร่วมกันในเรื่อง **“การขับเคลื่อนปณิธานสู่การปฏิบัติ”**และ **“แนวทางการขับเคลื่อนความเป็นพลเมืองจากจังหวัดระยอง... สู่ภูมิภาค”**  การเข้าร่วมกิจกรรมดังกล่าวกลุ่มเป้าหมายจะได้เรียนรู้ทั้งภาคทฤษฎี และภาคปฏิบัติ รวมทั้ง จะได้ร่วมแลกเปลี่ยนความคิดเห็นเกี่ยวกับการขับเคลื่อนความเป็นพลเมืองจากจังหวัด  
สู่ภูมิภาคตามแนวปณิธานที่วางไว้ อันเป็นการส่งเสริมให้กลุ่มเป้าหมายได้ฝึกทักษะการคิดวิเคราะห์อย่างมีเหตุผล เพื่อให้สามารถนำไปใช้ในชีวิตจริงได้อย่างเหมาะสม ซึ่งสิ่งเหล่านี้จะช่วยพัฒนากลุ่มเป้าหมายให้เป็นบุคคลที่มีศักยภาพเพื่อเป็นต้นแบบคนดี คนเก่ง และอยู่ในสังคม ได้อย่างมีความสุข ตลอดจนสามารถนำความรู้ที่ได้รับกลับไปเผยแพร่ในโรงเรียน ชุมชน และสังคมของตนเองต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*